Predkladacia správa

	Materiál sa predkladá ako iniciatívny v súvislosti s prijatím zásad pre transfery citlivých chemických a biologických tovarov v Austrálskej skupine. Austrálska skupina je režim kontroly exportu chemických a biologických látok a tovarov a technológií dvojakého použitia, ktorého účastníckou krajinou je aj SR.

Chemické a biologické zbrane, ako zbrane hromadného ničenia majú nerozlišujúci účinok s rozsiahlou ničivou silou pri ich použití. Prvýkrát boli tieto zbrane vo väčšom rozsahu použité v 1. svetovej vojne. Od toho času však chemické a biologické bojové látky a technológie zaznamenali obrovský rozmach, s čím sa ruka v ruke zvýšil aj smrtiaci účinok týchto zbraní. 

Austrálska skupina vznikla v roku 1985 z iniciatívy Austrálie ako skupina krajín, ktoré sa dohodli na harmonizácii licenčných opatrení pre kontrolu exportu chemických a biologických látok, ako aj tovarov a technológií dvojakého použitia, prijímaných v jednotlivých krajinách s cieľom zabránenia šírenia chemických a biologických zbraní. Hlavným cieľom účastníckych krajín Austrálskej skupiny je prostredníctvom týchto licenčných opatrení minimalizovať riziko, že export takýchto látok a tovarov z účastníckych krajín by mohol potenciálne prispieť k šíreniu, resp. vývoju a výrobe chemických, či biologických zbraní. Účastnícke krajiny Austrálskej skupiny sa to snažia dosiahnuť prostredníctvom spoločných konzultácií a vzájomnej harmonizácie ich politiky kontroly exportu. 

Účastnícke krajiny Austrálskej skupiny nepovažujú prijímanie opatrení pre kontrolu exportu ako náhradu za striktné dodržiavanie a napĺňanie záväzkov vyplývajúcich z relevantných medzinárodných dohovorov a zmlúv. Všetky účastnícke krajiny sú zmluvnými stranami ako Dohovoru o zákaze biologických zbraní (BWC), tak aj Dohovoru o zákaze chemických zbraní (CWC) a naplnenie cieľov týchto dohovorov zostáva hlavným cieľom týchto krajín. Opatrenia pre kontrolu exportu prijímané v rámci Austrálskej skupiny napomáhajú pri implementácii hlavných záväzkov BWC a CWC. Prostredníctvom prijímania spoločných opatrení sa účastnícke krajiny chcú vyhnúť nielen priamemu, ale aj možnému neúmyselnému zapojeniu do šírenia chemických a biologických zbraní a zároveň tým vyjadrujú svoj nesúhlas s použitím týchto zbraní.

SR sa stala účastníckou krajinou Austrálskej skupiny v r. 1994 a aj svojím členstvom v tomto zoskupení chce prispieť k boju proti šíreniu zbraní hromadného ničenia a zachovaniu medzinárodného mieru a bezpečnosti. 

Na júnovom plenárnom zasadnutí Austrálskej skupiny v r. 2002 účastnícke krajiny prijali zásady pre transfery citlivých chemických a biologických tovarov a dohodli sa na ich dodržiavaní. V tejto súvislosti musí SR ako účastnícka krajina Austrálskej skupiny potvrdiť prijatie týchto zásad. Ich prijatie je plne v zhode s cieľmi zahraničnej politiky SR v oblasti zachovania medzinárodného mieru a bezpečnosti, nešírenia zbraní hromadného ničenia a boja proti terorizmu. Podmienky a kontrolu dovozu, vývozu a sprostredkovateľských činností týkajúcich sa tovarov a technológií podliehajúcich kontrole Austrálskej skupiny upravuje v podmienkach SR zákon č. 26/2002 Z.z. Z tohto dôvodu sa odporúča vláde SR súhlasiť s prijatím uvedených zásad. Prijatie uvedeného materiálu nebude mať dopad na štátny rozpočet, zamestnanosť ani životné prostredie.